จะเกิดปรากฏการณ์จันทรุปราคาเต็มดวง ในคืนวันลอยกระทง 8 พฤศจิกายนนี้
นายศุภฤกษ์ คฤหานนท์ ผู้อำนวยการศูนย์บริการวิชาการและสื่อสารทางดาราศาสตร์ สถาบันวิจัยดาราศาสตร์แห่งชาติ (องค์การมหาชน) (สดร.) เปิดเผยว่า  8 พฤศจิกายนนี้ จะเกิดปรากฏการณ์จันทรุปราคา ตั้งแต่เวลาประมาณ 15.02 น.- 20.56 น. (ตามเวลาประเทศไทย) สามารถสังเกตได้จากหลายพื้นที่ทั่วโลก โดยดวงจันทร์จะเริ่มเข้าสู่เงามัวของโลกเวลา 15.02 น. และเคลื่อนเข้าสู่เงามืดของโลก เกิดเป็นจันทรุปราคาบางส่วนเวลา 16.09 น. จนกระทั่งเข้าสู่ “จันทรุปราคาเต็มดวง” ตั้งแต่เวลา 17.16 น.- 18.41 น.จากนั้นจะเริ่มออกจากเงามืดเกิดเป็นจันทรุปราคาบางส่วน จนกระทั่งเข้าสู่เงามัวหมดทั้งดวงในเวลา 19.49 น. และพ้นจากเงามัวของโลกจนสิ้นสุดปรากฏการณ์ในเวลา 20.56 น. สำหรับประเทศไทย จะเกิดปรากฎการณ์ดังกล่าว 8 พฤศจิกายนนี้ ตรงกับคืนเดือนเพ็ญ วันลอยกระทง ดวงจันทร์จะโผล่พ้นขอบฟ้าทางทิศตะวันออกเวลา 17.44 น.จึงไม่สามารถสังเกตช่วงแรกของการเกิดปรากฏการณ์ได้และเริ่มเห็นได้ขณะเกิดจันทรุปราคาเต็มดวงพอดี สามารถสังเกตได้ด้วยตาเปล่าทุกภูมิภาคของประเทศไทย บริเวณขอบฟ้าทางทิศตะวันออก ตั้งแต่เวลา 17.44 น. เป็นต้นไป ซึ่งเป็นช่วงที่เกิดคราสเต็มดวง จะมองเห็นดวงจันทร์เต็มดวงปรากฏเป็นสีแดงอิฐ จนถึงเวลา 18.41 น. รวมระยะเวลานาน 57 นาที และดวงจันทร์จะพ้นจากเงามัวของโลกเวลา 20.56 น. ถือว่าสิ้นสุดปรากฏการณ์จันทรุปราคาสดร.จัดกิจกรรมสังเกตการณ์จันทรุปราคาเต็มดวงคืนวันลอยกระทง ที่อุทยานดาราศาสตร์สิรินธร จังหวัดเชียงใหม่ และหอดูดาวเฉลิมพระเกียรติ 7 รอบ พระชนมพรรษา นครราชสีมา ฉะเชิงเทรา สงขลา เวลา 18.00 น.- 22.00 น. โดยไม่มีค่าใช้จ่าย สอบถามเพิ่มเติมหมายเลขโทรศัพท์ 081-885-4353